**OBRAZLOŽENJE uz preliminarne podatke (za potrebe provjere) o odvojenom sakupljanju komunalnog otpada u sklopu javne usluge i usluge povezane s javnom uslugom po JLS za 2020. godinu**

Za izračun stopa odvojenog sakupljanja komunalnog otpada po JLS sukladno članku 24. Uredbe o gospodarenju komunalnim otpadom („Narodne novine“, broj 50/17, 84/19, 14/20) , kao odvojeno sakupljene vrste razmatrane su:

- sve vrste komunalnog otpada iz podgrupa 15 01 i 20 01 Kataloga otpada osim KB 20 01 99 (ostali sastojci komunalnog otpada koji nisu specificirani na drugi način) i

- iz podgrupa 20 02 i 20 03: KB 20 02 01 (biorazgradivi otpad iz vrtova i parkova) i KB 20 03 02 (otpad s tržnica).

Nisu obuhvaćene miješane vrste otpada poput:

* KB 20 02 03 (ostali otpad koji nije biorazgradiv),
* KB 20 03 03 (ostaci od čišćenja ulica),
* KB 20 03 07 (glomazni otpad) te
* KB 20 03 99 (otpad koji nije specificiran na drugi način), obzirom da se radi o vrstama otpada koje su po sastavu slične miješanom komunalnom otpadu.

U omjer je stavljena ukupna količina gore navedenih odvojeno sakupljenih vrsta komunalnog otpada i ukupna količina komunalnog otpada koja je obuhvatila miješani komunalni otpad i gore navedene odvojeno sakupljene vrste komunalnog otpada.

Time u ukupnu količinu komunalnog otpada za potrebe ovog izračuna nisu uzete u obzir one vrste otpada koje se nisu razmatrale ni pri analizi količina odvojeno sakupljenog komunalnog otpada (20 01 99, 20 02 03, 20 03 03, 20 03 07, 20 03 99).

Sukladno revidiranoj Okvirnoj direktivi o otpadu 2018/851/EZ, u komunalni otpad ne ubrajaju se zemlja i kamenje (KB 20 02 02), muljevi iz septičkih jama (KB 20 03 04) i otpad nastao čišćenjem kanalizacije (KB 20 03 06), stoga iste vrste otpada nisu korištene u ovom izračunu.

Još jednom ističemo kako se izračun stopa odvojenog sakupljanja odnosi na sakupljeni komunalni otpad u organizaciji JLS. Dakle, riječ je o otpadu koji su sakupili davatelji javne usluge, a koji se prijavljuje na za to predviđenom obrascu SO-1 (davatelj javne usluge prikupljanja miješanog komunalnog otpada/davatelj javne usluge prikupljanja biorazgradivog komunalnog otpada) i otpadu sakupljenom putem reciklažnih dvorišta (obrazac SO-3-1 i SO-3-2). Količine proizvodnog otpada, količine sakupljene u sustavu posebnih kategorija otpada koji organizira FZOEU itd. ne ulaze u izračun stopa odvojeno sakupljenog komunalnog otpada.

**OBRAZLOŽENJE uz radne podatke za izvješća o radu davatelja javne usluge (obrazac IRDJU) za 2020. godinu**

Davatelj javne usluge dužan je dostaviti Izvješće o radu na propisanom obrascu (obrazac IRDJU) do 31. ožujka za prethodnu kalendarsku godinu sukladno članku 32. Zakona o održivom gospodarenju otpadom („Narodne novine“, br. 94/13, 73/17, 14/19, 98/19). Obrazac IRDJU propisan je člankom 22. Uredbe o gospodarenju komunalnim otpadom („Narodne novine“, br. 50/17, 84/19, 14/20).

U prvom listu Excela nalaze se informacije na koje je potrebno obratiti pozornost prilikom provjere i ispravaka podataka. U drugom listu nalazi se tablica s objedinjenim podacima iz dostavljenih obrazaca IRDJU, a u trećem listu popis davatelja javne usluge i jedinica lokalne samouprave za koje nisu dostavljeni obrasci. Obrasci se dostavljaju zasebno za svaku jedinicu lokalne samouprave. Molimo provjeriti jesu li dostavljeni podaci točni i treba li napraviti izmjene te dostaviti obrasce koji još nisu dostavljeni.